Meta tagħsar il-91 punt fid-dokument ta' qabel il-baġit li ġie ppubblikat mil-PN issib li l-maġġor parti tagħhom huma proposti riċiklati li diġà ġew imħabbra fil-baġit 2016, flimkien mal-ħsibijiet tal-imsieħba soċjali li ppreżentaw lill- Gvern u se jkunu kkunsidrati jew implimentati fil-baġit li se jkun ippreżentat għada. Imbagħad, kien hemm proposti oħra li tibqa' perplessa tħares lejhom bħal li jgħollu l-pensjonijiet. Kien dan il-Gvern li beda jgħolli l-pensjonijiet wara friża ta' 25 sena. Dawn huma n-nies li kinux qablu li l-anzjani jingħataw pensjoni tal-irtirar. Kienu jgħidu li dawn se jingħataw il-pensjoni biex jilagħbuhom u jixorbuhom inbid. Il-PN jipprova jnessi l-avvenimenti fejn kienu fuq in-naħa l-ħażina tal-istorja. Però aħna ma ninsewhomx. Bħal ma ninsewx li kienu kontra l-vot għan-nisa għax qalu li n-nisa tajbin biss għat-tfal u għall-kċina u kienu kontra l-vot ta' 18-il sena għax qalu li Gvern Laburista ta' dak iż-żmien ma kellux mandat elettorali li jagħmel dan. Ħelwin dawn in-Nazzjonalisti hux. Partit li jbiddel dak li jgħid ma kull nifs li jieħu u fejn jonfoħ ir-riħ għal konvenjenza politika. Issa għax il-Gvern qal li jrid konsultazzjoni pubblika fuq il-vot liż-żgħażagħ ta' 16-il sena għax m'għandux mandat elettorali, l-Oppożizzjoni għal konvenjenza politika u b'ipokrezija grassa qiegħda tikkritika lill-Gvern u tinsinwa li jrid iċaħħad il-vot lil dawn iż-żgħażagħ. U mbagħad ħarġilna bil-proposta bomba ta' kif se jaqta' t-traffiku mit-toroq. L-ewwel, il-Kap ta' l-Oppożizzjoni ppropona li ssir train, imbagħad tramm u wara ftit ġranet biex jolqot żgur qal li se jagħmel train jew tram way. Kif se ssir jekk hux taħt l-art jew fuq l-art u b'liema enerġija se titħaddem u minn fejn se jiġu l-fondi biex issir, għadu misteru. Imma għall-inqas nafu li se tgħaddi min-Nadur ma jmurx jieħu għalih l-Onorevoli Chris Said. Kif jgħidu l-Ingliżi, mal-PN "it is never a dull moment''. Biża' u gimmik Il-gimmik tal-millenju seħħet. Din il-ġimgħa wasal it-tanker tal-LNG, waslet Alice. U l-PN qabdithom ferneżija għax indunaw li l-"esperta" fuq il-liġi marittima ħadet żball u l-vapuri li jġorru l-LNG jeżistu. Spiċċaw f'dillirju ta' tixrid ta' biża' u jpenġu xeni tal-waħx. Wasslu l-apokalissi qalulna u saħansitra qabblu dan it-tanker ma Chernobyl. Issa f'daqqa waħda saru qalbhom max-Xlukkajri u l-poplu ta' Birżebbuġa. Ma ħarqithomx qalbhom qatt għan-nies tal-Qajjenza li għal snin sħaħ kellhom il-pjaga ta' tankijiet ġganteski b'ħażna ta' gass perkoluż LPG bieb ma' bieb magħhom u ma' kumpanija li timporta u taħżen fjuwils u żjut. Kellu jkun dan il-Gvern biex żmantellahom. Lanqas dejjaqhom li jkun estiż il-Freeport lejn ir-residenti ta' Birżebbuġa. U avolja kienu ilhom iwiegħdu l-għeluq tal-power station tal-Marsa 25 sena sħaħ qatt ma għalquha. Kellu jkun dan il-Gvern biex għalaqha. Insew meta bnew il-power station ta' Dellimara b'vendikazzjoni u esproprijaw mijiet ta' tomniet ta' art tax-Xlukkajri stess u li għadhom sa llum jistennew kumpens għall-art li tteħditilhom. Mhux talli hekk talli bnewha u ma stħawx iħalluha dejn għal 25 sena sħaħ. U mbaghad komplew billi bnew il-power station tal-BWSC, dik li sabu il-kuntrattur tagħha fuq il-yellow pages u min sabu ħa commission ta' €4 miljun. Din il-power station kellhom iċ-ċans li jħaddmuha bil-gass imma rrifjutaw. Ippreferew li jħaddmuha bl-aktar fjuwil li jniġġes, bil-HFO, sabiex tal-klikka jibqgħu jerdgħu u jħaxxnu bwiethom. Qatt ma lissnu kelma ta' solidarjetà man-nies ta' Birżebbuġa bil-ħażniet tal-petrol li kellhom fil-lokal. Issa jridu jbeżżgħu b'tanker tal-gass LNG, gass li hu ppruvat xjentifikament li huwa mill-inqas perikoluż. Tanker sorġut f'bajja mhux xena spettakolari. Imma l-ipokrezija tal-PN trid tammetti wkoll li l-preżenza ta' dan it-tanker huwa dovut għad-deċiżjoni korrotta tagħhom li ma aċċettawx l-offerta li l-pipeline tal-gass għaddej bejn l-Afrika u Sqallija jgħaddi minn Malta u jissupplixxina bil-gass direttament. It-tanker tal-gass huwa soluzzjoni temporanja hekk kif diġà qed naraw li l-Gvern qed jaħdem bis-sħiħ sabiex isir il-pipeline tal-gass ma' Sqallija u dan iseħħ mill-aktar fis possibli. Fuq kollox ix-Xlukkajri jafu li l-PN huma oqbra mbajda u li kull proġett li jniġġes tefgħuh għandhom. L-Oppożizzjoni tridhom li jibqgħu jibilgħu l-emmissjonijiet velenużi li jwaddab il-HFO u ma jriduhomx igawdu arja ferm aktar nadifa kif jixraqilhom. Il-Prim Ministru staqsa lil Kap ta' l-Oppożizzjoni fil-Parlament dwar jekk ikun Prim Ministru hu, x'se jagħmel, jerġa' jneħħi it-tanker u jmur lura għall-HFO?? U naturalment il-Prim Ministru baqa' bla tweġiba.